پێنجشەممە, 9 ينا 2020 – 14:33 ڕۆژنیوز – ناوەندی هەواڵەکان
ئاژانسی ڕۆیتەرز وردەکاری ڕاپۆرتێکی لێکۆڵەرانی نەتەوەیەکگرتووەکانی ئاشکراکردووە، کە تێدا ڕەتیدەکەنەوە حوسییەکانی یەمەن دەستیان هەبووبێت لە هێرش بۆسەر هەردوو مەیدانی گەورەی نەوتی "بەقیق و خەریس" کە سەربە کۆمپانیای ئارامکۆی سعودیەن لە ١٤ی ئەیلولی ساڵی ٢٠١٩.
دوابەدوای ئەو هێرشانە هەرچەند گروپی ئەنساروڵا (حوسییەکان)ی یەمەن، بەرپرسیارێتی ئەو هێرشەیان گرتە ئەستۆ، بەڵام ویلایەتە یەکگرتووەکانی ئەمریکا، سعودیە و وڵاتانی ئەوروپی ئێرانیان بە ئەنجامدانی ئەو هێرشانە تۆمەتبار کرد و ڕایانگەیاند، کە هێرشەکان بە چەکی ئێرانی ئەنجامدراوە، تۆمەتێک کە ئێران بە توندی ڕەتیکردەوە.
ئێستا و بە ئاشکرابوونی ئەم ڕاپۆرتەدا، ئەگەر پشتڕاست بکرێتەوە، تۆمەتەکانی ئەمریکا، ئەوروپا و سعودیە لەسەر ئێران ڕاست دەکرێتەوە، چونکە ڕاپۆرتەکە جەختی لەوە کردووەتەوە، کە "حوسییەکان سەرەڕای وتەکانیان، ڕۆڵیان لە هێرشەکان بۆسەر بەقیق و حەقل خەریس نەبووە".
لە راپۆرتەکەدا هەروەها هاتووە:"بەبیری دێنینەوە کە هێرشەکان بۆسەر بەقیق و خەریس لە ئاڕاستەکانی؛ باکور، باکوری ڕۆژئاوا و باکوری ڕۆژهەڵاتەوە ئەنجامدراون، نەک لە ئاراستەی باشور و لە یەمەنەوە".
جێگای ئاماژەیە، ڕۆژی ١٤ی ئەیلولی ساڵی ٢٠١٩، هێرش کرایەسەر دوو مەیدانی گەورەی نەوتی "بەقیق و خەریس" کە سەربە کۆمپانیای ئارامکۆی سعودیەن و ئاگریان تێبەردرا، دوابەدوای ئەوەش هێزەکانی ئەنساروڵای یەمەن بەرپرسیارییەتی هێرشەکەیان گرتە ئەستۆ.
ش.ف